
	ΕΥΡΩΠΑΪΚΗ ΕΠΙΤΡΟΠΗ


Βρυξέλλες, 26.3.2010
COM(2010)114 τελικό
ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

για την αξιολόγηση της προόδου που έχει αναφέρει η Ιταλία στην Επιτροπή και στο Συμβούλιο όσον αφορά την ανάκτηση της συμπληρωματικής εισφοράς που οφείλουν οι γαλακτοπαραγωγοί για τις περιόδους 1995/96 έως 2001/02

(σύμφωνα με το άρθρο 3 της απόφασης του Συμβουλίου (2003/530/EΚ)
ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

για την αξιολόγηση της προόδου που έχει αναφέρει η Ιταλία στην Επιτροπή και στο Συμβούλιο όσον αφορά την ανάκτηση της συμπληρωματικής εισφοράς που οφείλουν οι γαλακτοπαραγωγοί για τις περιόδους 1995/96 έως 2001/02

(σύμφωνα με το άρθρο 3 της απόφασης του Συμβουλίου (2003/530/EΚ)
Η παρούσα έκθεση αξιολόγησης υποβάλλεται από την Επιτροπή σύμφωνα με το άρθρο 3 της απόφασης 2003/530/ΕΚ του Συμβουλίου, της 16ης Ιουλίου 2003, για τη συμβατότητα με την κοινή αγορά μιας ενίσχυσης την οποία προτίθεται να χορηγήσει η Ιταλική Δημοκρατία στους παραγωγούς γάλακτος.

Βάσει του άρθρου 1 της εν λόγω απόφασης, η ενίσχυση, που συνίσταται στην καταβολή εκ μέρους της ίδιας της Ιταλικής Δημοκρατίας προς την Κοινότητα του ποσού που οφείλουν οι παραγωγοί γάλακτος δυνάμει της πρόσθετης εισφοράς για το γάλα για την περίοδο 1995/96 έως 2001/02 και στην παροχή στους παραγωγούς αυτούς της δυνατότητας να αποπληρώσουν το χρέος τους μεταγενέστερα εντός καθορισμένης προθεσμίας, θεωρείται κατ’ εξαίρεση ότι συμβιβάζεται με την κοινή αγορά, υπό την προϋπόθεση ότι:

· η πλήρης αποπληρωμή γίνεται με ίσες ετήσιες δόσεις και

· η περίοδος αποπληρωμής δεν υπερβαίνει τα 14 έτη, από 1ης Ιανουαρίου 2004.

Βάσει του άρθρου 2 της απόφασης, η χορήγηση της ενίσχυσης γίνεται υπό τον όρο ότι η Ιταλία θα δηλώσει τη συνολική πρόσθετη εισφορά για τις σχετικές περιόδους στο ΕΓΤΠΕ και θα αφαιρέσει το υπόλοιπο χρέος σε τρεις ίσες ετήσιες δόσεις από τη δαπάνη που χρηματοδοτείται από το ΕΓΤΠΕ για τον Νοέμβριο 2003, τον Νοέμβριο 2004 και τον Νοέμβριο 2005, αντιστοίχως.

Η δήλωση της Ιταλίας σχετικά με τη συνολική πρόσθετη εισφορά για τις σχετικές περιόδους υποβλήθηκε δεόντως με συνοδευτική επιστολή της 26ης Αυγούστου 2003.

Το υπόλοιπο χρέος αφαιρέθηκε κατά τον δέοντα τρόπο από τη δαπάνη που χρηματοδοτείται από το ΕΓΤΠΕ για τον Νοέμβριο 2003, 2004 και 2005.

Σύμφωνα με το άρθρο 3 της απόφασης, οι αρμόδιες ιταλικές αρχές υποχρεούνται να υποβάλλουν στο Συμβούλιο και στην Επιτροπή ετήσια έκθεση προόδου της ανάκτησης του οφειλόμενου από τους παραγωγούς ποσού δυνάμει της πρόσθετης εισφοράς για την περίοδο 1995/96 έως 2001/02.

Οι ιταλικές αρχές υπέβαλαν, στο πλαίσιο της διάταξης αυτής, την πέμπτη έκθεσή τους στην Επιτροπή σχετικά με την πληρωμή της δόσης για το 2008 με συνοδευτική επιστολή του AGEA της 23ης Νοεμβρίου 2009.

Πληρωμή της εισφοράς με δόσεις

Από το σύνολο των 23.300 παραγωγών που οφείλουν εισφορά για τις 7 περιόδους που καλύπτονται από την απόφαση του Συμβουλίου, αλλά υπέρ των οποίων έχουν εκδοθεί από τα εθνικά δικαστήρια αποφάσεις αναστολής της πληρωμής εν αναμονή των τελικών αποφάσεων, περίπου 15.403 επέλεξαν να πληρώσουν με το σύστημα των δόσεων. Η επιλογή της πληρωμής με το σύστημα των δόσεων προϋποθέτει την παραίτηση από κάθε εκκρεμή δίκη. Επιπλέον, η μη πληρωμή κάποιας ετήσιας δόσης έχει ως αποτέλεσμα τον αποκλεισμό από το σύστημα των δόσεων και, κατά συνέπεια, εκθέτει τους παραγωγούς στον κίνδυνο κατάσχεσης του συνολικού οφειλόμενου ποσού προσαυξημένου κατά τους τόκους.

Οι 15 403 παραγωγοί που συμμετείχαν όφειλαν περίπου 345 εκατ. ευρώ το 2004 πριν από την πληρωμή της πρώτης δόσης, ποσό που αντιστοιχεί σε περίπου ένα τέταρτο του συνολικού πληρωτέου ποσού εισφορών σε επίπεδο παραγωγών. Φαίνεται, επομένως, ότι οι περισσότεροι από τους παραγωγούς που είναι υπεύθυνοι για τα μικρότερα επίπεδα ατομικών υπερβάσεων των ορίων παραδόσεων επέλεξαν να συμμετάσχουν στο σύστημα των δόσεων. Εξάλλου, οι παραγωγοί με πιο σημαντικές ατομικές υπερβάσεις του ορίου παραδόσεων (περίπου 8.000 παραγωγοί, στους οποίους έχουν καταλογιστεί οφειλόμενες εισφορές ύψους περίπου 1 δισ. ευρώ κατά τις επτά σχετικές περιόδους) επέλεξαν, αντιθέτως, να μη συμμετάσχουν στο σύστημα των δόσεων. Σημειωτέον ότι το 2008 οι ιταλικές αρχές έλαβαν 95 νέες αιτήσεις για πληρωμή με δόσεις ύψους 3 εκατ. ευρώ περίπου.

Η πέμπτη δόση έπρεπε να καταβληθεί από 12.038 παραγωγούς πριν από τις 31 Δεκεμβρίου 2008 και ανερχόταν σε 25.125.386,94 ευρώ. Από τους ελέγχους που διενήργησαν οι ιταλικές αρχές προκύπτει ότι 11.872 παραγωγοί κατέβαλαν έγκαιρα τις δόσεις τους, οι οποίες ανέρχονται σε 24.217.314,32 ευρώ κατά το 2008. Αυτό σημαίνει ότι ποσοστό 98,5% των παραγωγών πλήρωσε εγκαίρως 96,4% των εισφορών της πέμπτης δόσης. Καταγράφηκε έγκαιρη πληρωμή της πρώτης, δεύτερης, τρίτης και τέταρτης δόσης για το 99,6%, το 97,9%, το 99,5% και το 99,7% του οφειλόμενου ποσού, αντίστοιχα. Η συνολική εισφορά που έχει εισπραχθεί στο πλαίσιο των τεσσάρων πρώτων δόσεων ανέρχεται περίπου σε 127 εκατ. ευρώ (98,6 % του συνολικού οφειλόμενου ποσού).

Αν και τα επίπεδα αυτά είναι οπωσδήποτε ενδεικτικά μιας γενικής προθυμίας των συμμετεχόντων παραγωγών να εκπληρώσουν τις υποχρεώσεις τους, η Επιτροπή θεωρεί ότι η συνέχεια που δόθηκε στις περιπτώσεις στις οποίες δεν κατεβλήθη έγκαιρα η πληρωμή είναι βασικός δείκτης του επιπέδου δέσμευσης εκ μέρους των αρχών να εξασφαλίσουν την ορθή τήρηση των όρων του καθεστώτος και, τελικά, την πλήρη είσπραξη της οφειλόμενης εισφοράς.

Όσον αφορά την πέμπτη δόση, 166 παραγωγοί δεν είχαν ακόμη καταβάλει τις δόσεις τους ύψους 908.072,62 ευρώ στα τέλη του 2008. Σύμφωνα με τα στοιχεία που διαβίβασαν οι ιταλικές αρχές, όλες αυτές οι περιπτώσεις κοινοποιήθηκαν από τις κεντρικές αρχές στις συναφείς περιφερειακές αρχές με την εντολή να προβούν στην αναγκαστική είσπραξη ολόκληρου του οφειλόμενου ποσού (συμπεριλαμβανομένων των τόκων).
Εντούτοις, ως προς το θέμα αυτό, η Επιτροπή σημειώνει ότι η πέμπτη ιταλική έκθεση δεν αναφέρει τα ποσά της εισφοράς που έχουν πράγματι εισπραχθεί μετά από τις διαδικασίες ελέγχου και εκτέλεσης που πραγματοποίησαν οι ιταλικές αρχές. 

Οφειλόμενες εισφορές για τις περιόδους 1995-96 έως 2001-02 που δεν έχουν ενταχθεί στο σύστημα πληρωμών με δόσεις

Έγινε αναφορά στον σχετικά χαμηλό βαθμό χρησιμοποίησης του συστήματος πληρωμών με δόσεις από την άποψη του ποσού των εισφορών που έχει ενταχθεί σ’ αυτό το σύστημα. Αυτό σημαίνει ότι το εμπόδιο για την άμεση είσπραξη, που συνεπάγεται η αναστολή των ενταλμάτων πληρωμής την οποία χορήγησαν τα ιταλικά δικαστήρια εν αναμονή των τελικών δικαστικών αποφάσεων, εξακολουθεί να υπάρχει για περίπου 8.000 παραγωγούς στους οποίους έχει καταλογιστεί εισφορά της τάξης των 1 δισ. ευρώ και οι οποίοι επέλεξαν να μη συμμετάσχουν στο σύστημα των δόσεων.

Στις προηγούμενες εκθέσεις αξιολόγησης που υπέβαλε στο Συμβούλιο, η Επιτροπή εξέφρασε την άποψη ότι οι ετήσιες εκθέσεις που υποβάλλει η Ιταλία πρέπει να αναφέρονται συγκεκριμένα σε δικαστικές διαφορές σχετικές με τις επτά περιόδους που καλύπτονται από την απόφαση και να παρέχουν πληροφορίες που θα επιβεβαιώνουν τις πληρωμές εκ μέρους των παραγωγών για τους οποίους εκδόθηκαν αρνητικές αποφάσεις. Χωρίς τις πληροφορίες αυτές, η Επιτροπή δεν είναι σε θέση να παρακολουθεί σωστά την πρόοδο όσον αφορά την είσπραξη του μέρους της εισφοράς που δεν έχει ενταχθεί στο σύστημα πληρωμών με δόσεις.

Ωστόσο, αντίθετα με τις προηγούμενες εκθέσεις της Ιταλίας, η έκθεση για την πέμπτη δόση δεν περιλαμβάνει πληροφορίες για τις εν λόγω δικαστικές διαδικασίες.

Επιπλέον, από συμπληρωματικές πληροφορίες που διαβίβασαν οι ιταλικές αρχές τον Αύγουστο 2009 προκύπτει ότι η ιταλική διοίκηση δικαιώθηκε σε υποθέσεις που αφορούν ποσό ύψους 11 εκατ. ευρώ περίπου. Η Επιτροπή, ωστόσο, δεν έλαβε πληροφορίες σχετικά με την πραγματική είσπραξη των ποσών αυτών. Οι πληροφορίες που έλαβε τον Αύγουστο 2009 δείχνουν επίσης ότι περίπου 529 εκατ. ευρώ εξακολουθούν να αμφισβητούνται ενώπιον των ιταλικών δικαστηρίων. 

Η Επιτροπή εκφράζει τη δυσαρέσκειά της για τον αργό ρυθμό είσπραξης των εισφορών που δεν έχουν ενταχθεί στο σύστημα πληρωμών με δόσεις και για το μη επαρκές επίπεδο ενημέρωσης από τις ιταλικές αρχές. Η αργή πρόοδος οφείλεται τόσο στις χρονοβόρες δικαστικές διαδικασίες (από τα 529 εκατ. ευρώ περίπου που εκκρεμούν ακόμη, περίπου 527 εκατ. ευρώ αφορούν δικαστικές υποθέσεις 5-10 ετών) όσο και στην καθυστέρηση κατά την ανάκτηση των ποσών στις περιπτώσεις που έχει ολοκληρωθεί η δικαστική διαδικασία (η έκθεση της Ιταλίας για την πέμπτη δόση δεν περιλαμβάνει πληροφορίες για την ανάκτηση, αλλά προηγούμενες πληροφορίες δείχνουν ότι μόνο 300.000 ευρώ περίπου εισπράχθηκαν έως το 2008 μετά από επιτυχείς δικαστικές διαδικασίες).

Συμπέρασμα

Η Επιτροπή θεωρεί ότι η πρόοδος που σημείωσαν οι ιταλικές αρχές όσον αφορά την ανάκτηση του ποσού που οφείλουν οι παραγωγοί οι οποίοι επέλεξαν να ενταχθούν στο σύστημα πληρωμής με δόσεις, που εγκρίθηκε από το Συμβούλιο το 2003 για τις περιόδους 1995-96 έως 2001-02, καταδεικνύει την ικανοποιητική διαχείριση του συστήματος πληρωμών. Ωστόσο, η Επιτροπή εκφράζει τη δυσαρέσκειά της διότι λόγω έλλειψης στοιχείων σχετικά με τα ποσά που έχουν πράγματι εισπραχθεί από παραγωγούς που συμμετείχαν στο σύστημα αλλά δεν κατέβαλαν τις δόσεις τους και, συνεπώς, αποκλείστηκαν από αυτό, δεν είναι σε θέση να αξιολογήσει την επιμέλεια ή την πρόοδο που σημειώθηκε στην είσπραξη της σχετικής εισφοράς. Η Επιτροπή θεωρεί αναγκαίο να περιλαμβάνουν οι μελλοντικές εκθέσεις των ιταλικών αρχών επαρκώς αναλυτικά στοιχεία για την είσπραξη του ποσού αυτού.

Όσον αφορά τα ποσά της εισφοράς τα οποία δεν έχουν ενταχθεί στο σύστημα πληρωμής με δόσεις και για τα οποία συνεχίζεται η δικαστική διένεξη στα ιταλικά δικαστήρια, η Επιτροπή εκφράζει τη λύπη της για τη μεγάλη αργοπορία και θεωρεί ότι πρέπει να βελτιωθεί σημαντικά αυτός ο τρόπος είσπραξης των εισφορών. Όπως αναφέρεται ανωτέρω, η Επιτροπή θεωρεί ότι είναι αναγκαίο να περιλαμβάνουν οι μελλοντικές εκθέσεις των ιταλικών αρχών επαρκώς αναλυτικά στοιχεία για την είσπραξη των οφειλόμενων εισφορών που δεν έχουν ενταχθεί στο σύστημα πληρωμών με δόσεις.

EL

 
EL


